هل يستقيم اني اكون مهلك نفسي في العادة السرية ! والاباحيةونفس الوقت مش حابب اقيم علاقة مع اي فتاه -رغم توافر كل الامكانيات وزيادة لدي وتوافر الرغبة عندي لكن بخاف من كون ده حرام وبتجنب اي اختلاط يجمعني بالجنس الاخر اي اختلاط بمعنى الكلمه وبشتاق الاشتياق الطبيعي للجنس الاخر وظاهري الالتزام ده فصام؟!
هجاوب سؤالك على كذا مستوى: ١- أنت شخص محترم، بس كدة. ٢- أنت شخص محترم لأنك بتخاف على أعراض الناس. ٣- الإباحية غلط، الإباحية غلط، الإباحية غلط، خلاص؟ لكن مفيش أي وجه مقارنة ما بين الإباحية والزنا [ايوة، اللي بقى اسمه علاقة وصداقة وحب حتى في مجتمعنا، زي ما قال النبي أن القيامة لا تقوم حتى يسمى الزنا بغير اسمه]، الزنا ده سبب كافي إن ربنا يلعن أمة ومجتمع بكامله ومش فاهم جت منين إن الناس بتتساهل فيه كدة، وربنا بيقول: (ولا تقربوا الزنا، إنه كان فاحشة وساء سبيلاً).! ٤- نقطة ٣ مش معناها إن الزنا أو الإباحية آخر الدنيا، ولا إن الشخص ما دام راح للمنطقة دي خلاص تم وصمه وانتهى، لا، الغلط في حد ذاته شيء مشترك بين الإنسان والشيطان، الفرق الوحيد في التبرير والتسميات (التحوير)، آدم قال مباشرة: (ربنا إننا ظلمنا أنفسنا) وإبليس قال لربنا: (فبما أغويتني) والكلمة دي لوحدها لو تبحرت فيها تقول كتب.! ٥- الاعتراف بالخطأ والتوبة عن الذنب ≠ عقدة الذنب، عقدة الذنب فخ شيطاني لحبسك في الذنب.! التوبة الصحية هي الاعتراف بالخطأ، والتراجع عنه وعدم التمادي فيه، معرفة ازاي وقعت هنا وهعمل ايه عشان مرجعش، والعزم الأكيد على عدم العودة، مترجعش تبكي على الأطلال إلا لو نفسك حسستك إنك أحسن من مذنب تاني أو إنها اتنفخت أمام الله، ساعتها فكرها ونكد عليها وكمل طريقك، وبص لبكرة مش امبارح. ٦- تجنب الاختلاط بالكلية، خالص مالص، مش مطلوب شرعي في ذاته، الاختلاط باحترام وأدب كان يحدث في عهد النبي في السوق والمسجد بس على قدر الحاجة، لأن التطرف يمين بيجيب تطرف شمال. ٨- ملتزم ظاهرياً، ومنفلت ظاهرياً ده تناقض روحي، والتناقض الروحي صفة بشرية، وأظن جداً إن أحد صفات إبليس عدم احتمال التناقض الروحي، هو مستوعبش إن ممكن بعد الغلطة الكبيرة اللي عملها إن في احتمال أو أمل يرجع تاني، فكانت النتيجة إنه شطح في الشر، وهو عايز يلعب عليك اللعبة دي.! ٩- الدعاء كتير بقى، وزمالة مدمني الجنس، وكفاية عليك كدة :)